For Alexander Aagaard er det også elementet af skattejagt, der har fået ham til at bevæge sig ud at trække magneter over søbunde.

- Du ved aldrig rigtigt, hvad du får på krogen, og nogle gange får du ikke noget overhovedet, forklarer han.

- Andre gange får du nogle patroner. Vi har hevet et elløbehjul op, nogle cykler og noget fra en riffel.

Og senest her i slutningen af november altså også en mortergranat.

- Lige da jeg så spidsen af den tænkte jeg: "Det er sgu ikke helt godt, det her", for jeg ved godt, hvordan sådan en mortergranat ser ud, fortæller han.

- Så vi skyndte os at lægge den ned igen, grine lidt af det og så ringe til politiet.

Raketstyr og håndgranater

For Forsvaret hører det ikke til sjældenhederne at blive kaldt ud til søer eller åløb, fordi magnetfiskere har fået noget uønsket på krogen.

Det fortæller major Peter B.O. Jegsen, der er chef for ammunitionsrydningstjenesten.

- Det kan være raketstyr, men primært er det faktisk granater og også håndgranater, siger han.

Inden for de sidste 14 dage har ammunitionsrydningstjenesten været kaldt ud til seks sager.

En hurtig google-søgning på "magnetfiskeri" og "granat" afslører da også hurtigt, at magnetfiskere med jævne mellemrum får gamle granater på krogen. Blot få dage efter at Alexander Aagaard fangede en granat ved Haderslev, fangede tre andre magnetfiskere en lignende granat ved Horsens.

Derfor går Forsvaret nu ud og advarer mod fænomenet - i hvert fald bevidst at magnetfiske efter ammunition fra Anden Verdenskrig.

FAKTA: Forsvarets advarsel til magnetfiskere Led ikke aktivt efter ammunition, hverken med magneter eller metaldetektorer. Finder du ammunition, så meld det til politiet på 114. Flyt ikke på ammunitionen, men meld beliggenheden og tag evt. et billede til politiet. Respekter områder, hvor politiet har lavet forbud mod fiskeri eller lignende. Der er en årsag til forbuddet. Kilde: Skriftligt svar til DR Nyheder

Sker det alligevel, at en granat eller andet sætter sig fast på magneten, så lad den ligge og meld det til politiet, siger Peter B.O. Jegsen.

- Det kan være farligt at sprænge, og i værste fald kan man jo blive slået ihjel af det, siger han.

På trods af alvoren har majoren set flere eksempler på, at folk har taget granaterne med hjem.

Vi har oplevet, at folk er begyndt at banke rust af granaten og simpelthen er begyndt slibe på dem, finpudse dem eller er begyndt at skrue delene fra hinanden. Vi har oplevet alle mulige ting. Major Peter B.O. Jegsen, chef for ammunitionsrydningstjenesten

- Vi har oplevet, at folk er begyndt at banke rust af granaten og simpelthen er begyndt slibe på dem, finpudse dem eller er begyndt at skrue delene fra hinanden. Vi har oplevet alle mulige ting.

Har sat advarsel på hjemmeside

De mange granatfund har også fået Jens Mariager, der driver Treasurehunter.dk, til at reagere.

Derfor møder hans kunder en advarsel samt vejledning til, hvordan de skal forholde sig, hvis de fanger en granat, når de går ind under magnetfiskeri-sektionen.

- Jeg er egentlig ikke så bekymret for, at folk gør noget forkert. Jeg tror de fleste folks reaktion ville være at ringe til politiet, fortæller han.

- Men jeg føler da, at jeg som minimum kan fortælle, hvordan man kan forholde sig i sådan en situation. Så selvfølgelig har jeg da et ansvar i forhold til det.

Googler lidt mere

For Alexander Aagaard har oplevelsen af at fange en mortergranat ikke afskrækket ham fra at tage ud og magnetfiske.

Men forberedelserne, inden han tager afsted, er blevet mere grundige.

- Inden vi tager ud og magnetfisker, så researcher vi lidt grundigere på de områder, vi fisker i. Man kan jo lynhurtigt finde ud af, om det er nogle områder, som tyskerne har været i, og hvor der derfor ligger nogle efterladenskaber fra Anden Verdenskrig, siger han.